
	S.A.  „CET - Nord” (aviz – nr. 277 – 08/1321 din 09.09.2026)

	S.A.  „CET - Nord”  comunică despre lipsa completărilor sau obiecțiilor pe marginea proiectului menționat. 

	APEEEF  Asociația producătorilor de energie electrică din surse eoliene și fotovoltaice (aviz nr. 16 din 09.09.2026)

	La conținut
 I. Poziția generală
	APEEEF
	1
	APEEEF apreciază pozitiv, în principiu, obiectivul de reglementare urmărit de Agenție: reflectarea în tariful OPEE a costurilor noi generate de instituirea Pieței Organizate a Contractelor Bilaterale (POCB), ca urmare a modificărilor aduse Regulilor pieței energiei electrice prin Hotărârea nr. 383/2025. Dezvoltarea unor instrumente de acoperire a riscurilor de preț pe termen mediu și lung este conformă cu art. 9 din Regulamentul (UE) 2019/943 și susține predictibilitatea investițională a producătorilor din surse regenerabile.

Cu toate acestea, APEEEF identifică o serie de deficiențe de fond și de formă în Proiect și în Nota de fundamentare (NF) care afectează respectarea principiilor de proporționalitate, non-discriminare și transparență prevăzute la art. 9 alin. (1) lit. r) și art. 131 alin. (1) și (2) din Legea nr. 164/2025 cu privire la energia electrică, principii preluate chiar în cuprinsul NF. Aceste deficiențe sunt detaliate în cele ce urmează, împreună cu propunerile aferente.
	Se ia act.

	II. Observații și propuneri


La pct. 4-5 
	APEEEF
	2
	
1. Risc de subvenționare încrucișată prin formula unică a tarifului TOP.
Potrivit pct. 4-5 din Proiect, tariful reglementat TOPn se calculează prin raportarea venitului necesar VOPn (care, potrivit noului pct. 9, include costurile serviciilor OPCOM SA aferente platformei POCB) la volumul agregat tranzacționat pe toate cele trei platforme (PZU + PI + POCB). Tariful rezultat este ulterior aplicat identic, per MWh, tuturor participanților, indiferent de platforma pe care aceștia tranzacționează efectiv (pct. 15).

Participanții care tranzacționează exclusiv sau preponderent pe PZU/PI – profil tipic pentru numeroși producători eoliano-fotovoltaici, dat fiind caracterul intermitent al producției și necesitatea vânzării/echilibrării pe piețele spot – vor suporta, prin tariful unic, o parte din costurile specifice instituirii și mentenanței platformei POCB, fără a beneficia de aceasta.

Art. 9 alin. (1) lit. r) din Legea nr. 164/2025 obligă Agenția să asigure excluderea subvențiilor încrucișate între activități și categorii de utilizatori și să monitorizeze respectarea principiului costurilor necesare și justificate. Pct. 3.2 din chiar Proiect consacră principiul separării contabile a activității de operare a pieței – principiu care ar trebui reflectat și în modul de alocare a costurilor pe segmente de piață, nu doar la nivel contabil intern al OPEM.

Solicităm introducerea, la pct. 5 sau printr-un punct nou, a obligației OPEM de a prezenta Agenției, odată cu cererea tarifară anuală, o defalcare a componentei COPn pe segmente de piață (PZU/PI, respectiv POCB), astfel încât Agenția să poată verifica proporționalitatea alocării costurilor, chiar dacă tariful final aplicat participanților rămâne unic din rațiuni de simplitate administrativă. Ca alternativă mai fermă, propunem evaluarea introducerii unei componente tarifare distincte pentru POCB, aplicabile doar participanților care tranzacționează efectiv pe această platformă.
	
Nu se acceptă.
Argumentare: Instituirea platformei POCB prin modificările operate la Regulile pieței a avut drept scop crearea unui mediu concurențial transparent pentru tranzacționarea pe termen mediu și lung, care completează piețele spot (PZU și PI) și asigură semnale de preț pentru toți participanții. 
Operarea pieței este reglementată ca un serviciu unitar. Formula unică de la pct. 4 din proiect raportează venitul reglementat la volumul cumulat al tranzacțiilor respectând principiul proporționalității: fiecare participant achită strict în funcție de volumul efectiv tranzacționat pe aceste piețe organizate.
Cu referire la transparență și evidența contabilă, cerințele de la pct. 3.2 din Metodologie obligă OPEE să prezinte Agenției evidențe analitice pe fiecare segment de piață, Agenția având posibilitatea de a verifica justificarea fiecărui element de cost.
Mai mult, instituirea POCB reprezintă un instrument suplimentar pentru participanții la piață (inclusiv generare din SER) care vine să reducă riscurile legate de volatilitatea prețurilor pe termen mediu și lung și să ofere mai multă predictibilitate privind veniturile și costurile.
Finalmente, urmează a fi reținut că Metodologia în redacția precedentă la fel prevede considerarea cantităților de energie pe piața organizată a contractelor „WCn”, respectiv modificarea actuală vine să precizeze că merge vorba despre contractele aferente POCB, or nu se instituie nimic nou ci se precizează cu exactitate logica din spatele procesului.

	La conținut
	APEEEF
	3
	2. Absența cuantificării impactului tarifar.
Nici Nota de fundamentare, nici Proiectul de Hotărâre nu conțin nicio estimare numerică a costului suplimentar generat de serviciile OPCOM pentru POCB, a impactului preconizat asupra nivelului TOP (creștere/scădere estimată, în lei/MWh sau în procente) și nici a volumelor prognozate a fi tranzacționate pe POCB.

Principiul de la art. 131 alin. (2) lit. g) din Legea nr. 164/2025 (citat în NF) prevede că tarifele reglementate trebuie să fie „justificate, rezonabile, verificabile, transparente și nediscriminatorii”. Verificabilitatea presupune, la minimum, punerea la dispoziția părților interesate a datelor cantitative pe baza cărora se apreciază efectul reglementării.

Solicităm ca, anterior adoptării Hotărârii, Agenția să publice o estimare a costurilor OPCOM aferente POCB și a impactului preconizat asupra TOP, pentru a permite o consultare publică efectivă, în sensul Legii nr. 239/2008.

	Nu se acceptă.

Argumentare: Textul pct. 9 din proiect prevede expres că determinarea cheltuielilor se realizează „aplicând principiul costurilor minime și ținând cont de cheltuielile justificate de organizare și gestionare a pieței energiei electrice”.
În procesul de analiză a cererilor de aprobare/ajustare a tarifului, Agenția solicită de la OPEE justificări economice și verifică cheltuielile contractate cu furnizorii pentru serviciile prestate de terți.
Mai mult, în conformitate cu art. 87 alin. (4) din Legea 164/2025 cu privire la energia electrică în conformitate cu Regulile pieţei energiei electrice, operatorul pieţei energiei electrice poate înfiinţa în mod transparent şi nediscriminatoriu o platformă de tranzacţionare pentru contracte bilaterale de energie electrică. 
Respectiv, considerând că RPEE astăzi prevăd activitatea POCB, OPEM în calitate de operator al pieței de energie electrică este îndreptățit să recupereze costurile aferente înființării și operării acestei piețe. 

	La Nota de fundamentare pct.2
	APEEEF
	4
	3. Contradicție internă în Nota de fundamentare privind impactul asupra sectorului privat.
Pct. 2 din NF motivează întreaga intervenție de reglementare prin „apariția unor cheltuieli suplimentare” ce urmează a fi recuperate de la participanții la piață prin tarif. În mod contradictoriu, pct. 4.3 din aceeași NF afirmă că „implementarea modificărilor propuse (...) nu vor avea un impact asupra sectorului privat”, iar pct. 4.3.1 exclude orice cost de conformare.
Solicităm rectificarea secțiunii 4.3 din NF, pentru a reflecta corect faptul că modificarea generează costuri noi recuperabile de la participanții la piață prin tariful reglementat, însoțită de o apreciere motivată a caracterului rezonabil/proporțional al acestui impact (nu de negarea existenței sale).
	Nu se acceptă.

Argumentare: Costurile suplimentare ce preconizează să le suporte Operatorul pieței, sunt pentru înființarea și gestionarea platformei de tranzacționare pentru contractele bilaterale de energie electrică. Aceste costuri sunt eligibile în conformitate platformele de tranzacționare pentru înființarea și operarea cărora este responsabil OPEM. Respectiv, aceste costuri vor fi recuperate de la participanții pieței prin intermediul tarifului reglementat
Respectiv nota de fundamentare la pct. 4.3.1 reflectă că participanții la piață nu au costuri de conformare vis-a-vis de modificarea operată, fiecare participant la piață care tranzacționează pe platformele organizate fiind obligat să achite costurile de operare aferente acestora.


	La Pct. 9 din proiectul de hotărâre
	APEEEF
	5
	4. Absența unui mecanism de verificare a rezonabilității costurilor OPCOM pentru serviciul POCB.
Pct. 9 din Proiect menține principiul costurilor minime la determinarea cheltuielilor de întreținere și exploatare, însă nu prevede niciun mecanism specific (comparație regională, procedură concurențială sau raportare separată) prin care Agenția să verifice rezonabilitatea tarifului perceput de OPCOM SA, în calitate de furnizor unic, pentru serviciile aferente platformei POCB.
Solicităm introducerea, la pct. 9 sau printr-o cerință procedurală distinctă, a obligației OPEM de a justifica, în cadrul cererii tarifare, rezonabilitatea costurilor OPCOM pentru POCB, inclusiv prin raportare la costuri comparabile practicate pe piețe regionale similare (ex. platforme echivalente operate în regiune).
	Irelevant. 

Argumentare: Textul pct. 9 din proiect prevede expres că determinarea cheltuielilor se realizează „aplicând principiul costurilor minime și ținând cont de cheltuielile justificate de organizare și gestionare a pieței energiei electrice”.
În procesul de analiză a cererilor de aprobare/ajustare a tarifului, Agenția solicită de la OPEE justificări economice și verifică cheltuielile contractate cu furnizorii pentru serviciile prestate de terți.


	La pct.13 din proiectul de hotărâre
	APEEEF
	6
	5. Componenta de corecție (CCn-1) nu diferențiază abaterile specifice unei piețe noi (POCB).
Pct. 13 din Proiect listează factorii obiectivi ce pot genera deficit/excedent tarifar (cantități tranzacționate, curs valutar, salariul minim, contribuții), fără a menține distinct faptul că POCB este o piață nou-instituită, pentru care prognozele de volum sunt inerent mai incerte decât pentru PZU/PI, cu istoric consistent.
Solicităm o mențiune expresă la pct. 13 potrivit căreia abaterile de volum aferente POCB, în special în primii ani de funcționare a platformei, vor fi analizate și raportate distinct în cadrul componentei de corecție, pentru a evita diluarea/mascarea lor în corecția agregată aplicată tuturor participanților la piață.
	Nu se acceptă.

Argumentare: OPEM în calitate de operator de piață urmează să recupereze toate costurile eligibile legate de organizarea și gestionarea platformelor de tranzacționare. 
POCB urmează să reprezinte o piață organizată pe termen lung, alternativă pieței contractelor bilaterale negociate direct, care este obligatorie pentru entitățile cu obligație de serviciu public. 
Cu toate acestea, considerând că sarcina națională reprezintă o valoare mai mult sau mai puțin constantă, cu o rată de creștere relativ mică, schimbarea ponderii cantităților de energiei electrică aferente POCB, PZU și PI nu influența valoarea totală a cheltuielilor justificate ale OPEM. 




	La conținut 
III. Concluzii și solicitări
	
	7
	Având în vedere cele expuse, AO „APEEEF” solicită Consiliului de administrație al ANRE:
• să dispună completarea și rectificarea Notei de    fundamentare, potrivit observațiilor nr. 2 și 3 de mai sus;
• să introducă în textul Metodologiei mecanismele de alocare transparentă și proporțională a costurilor specifice POCB, potrivit observațiilor nr. 1, 4 și 5;
• să acorde un termen suplimentar rezonabil de consultare publică, ulterior publicării informațiilor și completărilor solicitate mai sus.
	Irelevant. 

Argumentare: Toate propunerile și avizele recepționate de ANRE în calitate de autoritatea responsabilă pentru elaborarea și/sau modificarea actelor normative sunt reflectate în cadrul tabelelor de sinteză, acceptarea sau neacceptarea acestora fiind reflectată și argumentată în modul stabilit de legislația în vigoare.

	Confederația Națională a Sindicatelor din Moldova (aviz nr. 03-02/608 din 14.09.2026)

	La subpct. 3) pct.10 alin. doi 
	CNSM
	8
	Se propune substituirea sintagmei „cuantumul minim garantat al salariului în sectorul real” cu sintagma „salariul minim pe țară/salariul minim pe ramură”
 De completat aliniatul cu sintagma „precum și în conformitate cu convențiile și contractele colective de muncă aplicabile”
Argumentare:
În legislație nu mai există noțiunea de „cuantum
minim garantat al salariului in sectorul real”.
Potrivit art.43 alin. (4) din Constituția Republicii Moldova, dreptul la negocieri în materie de muncă și caracterul obligatoriu al convențiilor colective sunt garantate, iar Codul muncii recunoaște convențiile și contractele colective drept acte juridice prin care
se reglementează raporturile de muncă și raporturile social-economice legate nemijlocit de acestea.
Prin urmare, drepturile și garanțiile stabilite prin convențiile și contractele colective aplicabile nu reprezintă plăți discreționare, chiar dacă depășesc standardele minime prevăzute de legislație.
Activitatea din sectorul energetic presupune calificare înaltă, responsabilitate pentru funcționarea unor sisteme și instalații critice, continuitatea serviciilor. Securitatea energetică, regimuri speciale de muncă si riscuri profesionale specifice. Limitarea
cheltuielilor recunoscute la standardele minime ar afecta capacitatea întreprinderilor de a atrage și menține personalul calificat și ar favoriza migrația specialiștilor.
	Se acceptă parțial.

1. Se acceptă substituirea sintagmei „cuantumul minim garantat al salariului în sectorul real” cu sintagma „salariul minim pe țară”.
2. Nu se acceptă referința la contractele/convențiile colective de muncă în partea ce ar impune recunoașterea automată a oricăror niveluri salariale negociate. Conform art. 131 alin. (1) și (2) din Legea nr. 164/2025, tarifele reglementate se bazează pe cheltuieli strict justificate și minime necesare prestării serviciului. Includerea automată în cheltuieli tarifare a drepturilor salariale negociate peste nivelurile justificate economic sau plafoanele de eficiență stabilite prin actele normative (inclusiv HG nr. 743/2002) ar transfera sarcini financiare nejustificate asupra participanților la piață și consumatorilor finali.

	La subpct. 3) pct.11
	CNSM
	9
	Se propune substituirea sintagmei „Pregătirea și reciclarea cadrelor” cu sintagma „formarea profesională continuă”
	Se acceptă.

	La subpct. 3) pct.13
	CNSM
	10
	Se propune substituirea sintagmei „cuantumului minim garantat al salariului în sectorul real” cu sintagma „salariul minim pe țară/salariu minim pe ramură” 
	Se acceptă utilizarea sintagmei „salariul minim pe țară”

	S.A. „RED - Nord”  (Aviz nr. 3-100-09/1096 din 14.09.2026) 

	S.A. „RED-Nord" comunică că nu are propuneri sau recomandări asupra proiectului supus consultării publice

	OPEM (Aviz nr. 02 – 377 din 14.09.2026)

	La conținut
	OPEM
	11
	

Considerând unele prevederi actuale din RPEE  se propune ca până la constatarea de către ANRE a unui nivel suficient de lichiditate în cadrul PZU, PI și POCB, consemnat de Agenție, să se aplice tariful reglementat pentru serviciul de operare a pieţei energiei electrice și la cantitățile de energie electrică contractate în baza contractelor bilaterale încheiate între operatorii economici rezidenți, urmând ca ulterior ANRE, să modifice corespunzător prevederile Metodologiei.

Față de prevederile actelor normative amintite, precum și de necesitatea asigurării fiabilității financiare a operatorului pieței în vederea menținerii și îmbunătățirii eficienței funcționării sistemelor de tranzacționare ale POCB, PZU și a PI și a integrării acestora în mecanismele regionale și europene aferente Cuplărilor unice ale piețelor pentru ziua următoare și intrazilnice (SDAC și SIDC) propunem, în Anexă, completarea prevederilor de la pct. 3.1, pct. 4, pct. 13, pct. 14, pct. 15, pct. 16, cu referiri la activitatea de înregistrare a contractelor bilaterale, precum și la plata tarifului reglementat pentru cantitățile de energie electrică contractate în baza contractelor bilaterale încheiate între rezidenți.
	Nu se acceptă. 

Înregistrarea contractelor bilaterale negociate direct constituie o funcție de monitorizare, evidență și determinare a pozițiilor nete contractuale în vederea notificării fizice către operatorul de sistem. Această activitate nu echivalează cu tranzacționarea pe platforma administrată de OPEE. Impunerea tarifului TOP pe volumele tranzacționate prin contracte libere negociate direct ar reprezenta o sarcină financiară artificială. Agenția subliniază că cheltuielile justificate suportate de OPEM pentru dezvoltarea și mentenanța TI destinate înregistrării contractelor bilaterale nu sunt omise din calculul reglementat, dar sunt reflectate expres la punctul 9 din Metodologie în componența cheltuielilor de întreținere și exploatare. Astfel aceste costuri sunt recuperate integral prin venitul total reglementat VOP, fiind distribuite pe volumele tranzacționate pe piețele organizate (PZU, PI, POCB).
Deficitul de venituri format în anul 2026 din cauza discrepanței dintre volumele prognozate și cele efectiv tranzacționate pe piețele organizate întrunește criteriile unui factor obiectiv necontrolabil de către operator, conform pct. 13 din Metodologie. Acest deficit va fi recunoscut integral de către Agenție în scopuri tarifare, iar mecanismul propriu zis pentru realizarea acestei acțiuni poate fi stabilit ulterior, pentru a reduce impactul asupra participanților la piață și pentru a nu pune în pericol viabilitatea financiară a OPEM. 

Suplimentar, cu privire la prevederile RPEE la care se face referință, acestea urmează a fi revizuite în contextul proiectului de amendare a RPEE care este dezvoltat de Agenție la moment.


	La conținut și pct. 5 din Anexă
	OPEM
	12
	Propunem majorarea ratei reglementate de profitabilitate de la 5% la 10%, în vederea consolidării capacității OPEM S.R.L. de a genera surse proprii de finanțare și de a susține necesarul investițional impus de dezvoltarea și funcționarea în condiții de siguranță si eficienta a pieței energiei electrice. Majorarea propusa are in vedere, în principal, următoarele necesități:
· Cuplarea la piața unică europeană de energie electrică: Implementarea și mentenanța algoritmilor europeni complecși (mecanismele Single Day-Ahead și Intraday Coupling);
· Infrastructură IT de înaltă performanță: Gestionarea unui volum uriaș de date în timp real (tranzacții din oră în oră în prezent, precum și după cuplare din 15 în 15 minute);
· Securitate cibernetică: Protejarea platformelor împotriva atacurilor cibernetice care pot periclita siguranța sistemului electroenergetic național;
· Mecanism de sustenabilitate economică, acoperire a riscurilor și finanțare a unor investiții strategice privind implementarea Agendei de reforme a Republicii Moldova, aprobată prin Hotărârea Guvernului nr. 260/2025, și în acest sens propunem, în Anexă, modificarea corespunzătoare a prevederilor de la pct.5.
	Nu se acceptă.

Investițiile legate de implementarea infrastructurii IT, a algoritmilor de cuplare și securitate cibernetică sunt finanțate și amortizate integral prin includerea la pct. 7 din Metodologie a cheltuielilor de amortizare (CAIn ), iar serviciile de mentenanță și suportate tehnic sunt acoperite prin (CÎEn ), pct. 9.
Operatorul pieței beneficiază de protecție financiară integrală împotriva riscului de volum și de preț prin intermediul componentei de corecție (CCn-1) prevăzută la pct. 13 din Metodologie, deficitul de venit fiind recuperat în anul următor. O marjă reglementată de rentabilitate de 5% aplicată la cheltuielile operaționale este proporțională și conformă practicii de reglementare, iar majorarea acesteia la 10% ar genera costuri nejustificate pentru participanții la piață.

	La pct.16 
	OPEM
	13
	Se propune la pct. 16 precizarea tipului de zile, respectiv
„calendaristice”, pentru mai multă claritate. 
	Se acceptă.

	La conținut
	OPEM
	14
	Se propune introducerea unui punct nou, respectiv pct. 171, prin care se solicită, pentru o perioadă tranzitorie, până la crearea unei piețe de energie electrică concurențiale deplin funcțională, alte termene, pentru prezentarea către ANRE a fundamentării tarifului reglementat, precum și aprobării acestuia de către Agenție, prin excepție de la termenele prevăzute în Regulamentul privind procedurile de prezentare și de examinare a cererilor titularilor de licențe privind prețurile și tarifele reglementate, aprobat prin Hotărârea CA al ANRE nr. 286/2018.
	Nu se acceptă.

Regulamentul privind procedurile de prezentare și de examinare a cererilor titularilor de licențe privind prețurile și tarifele reglementate (HCA nr. 286/2018) este actul normativ care reglementează unitar procedurile și termenele de avizare/aprobare a tuturor prețurilor și tarifelor din sectorul electroenergetic. Modificările de termene nu pot fi instituite prin metodologii tarifare sectoriale specifice.

	Î.S. „Moldelectrica” (aviz nr. 46-54/3263 din 16.09.2026)

	Î.S. „Moldelectrica” comunică despre lipsa obiecțiilor şi/sau propunerilor la proiectului de Hotărâre menționat.

